יוהאן אונטרווגר

יוהאן "ג'ק" אונטרווגר (בגרמנית: Johann "Jack" Unterweger; 16 באוגוסט 1950 – 29 ביוני 1994) היה רוצח סדרתי בין לאומי.

ביוגרפיה
אונטרווגר נולד לעבריינית איטלקייה ולחייל משוחרר אמריקאי. לאחר שאימו נכלאה, הוא עבר לגור אצל סבו באוסטריה, וסייע לו לגנוב חיות משק מחוות. כבר כנער, אונטרווגר הורשע ונאסר מספר פעמים מסיבות מגוונות.

בשנת 1976, בגיל 26, הורשע אונטרווגר ונאסר באוסטריה, באשמת רצח תיירת גרמנייה בת 18 שביצע שנתיים קודם לכן. הוא הרגה על ידי חנק באמצעות חזייתה. 

כאסיר, הוא כתב סיפורת ושירה, שנמכרה היטב במולדתו. בעקבות זאת הופעל לחץ לשחרורו מצד האליטה האמנותית במדינה. מסע זה התחיל בשנת 1985 והשתתפו בו מיטב אנשי הרוח האוסטרים, כולל כלת פרס נובל לספרות, אלפרידה ילינק, וחתן פרס נובל, גינטר גראס, כמו גם פוליטיקאים בולטים. לבסוף שוחרר על תנאי בשנת 1990, לאחר ששכנע את הרשויות כי השתקם.

עם שחרורו, אונטרווגר הפך למעין ידוען ולכתב חוץ פלילי בעיתונות. משרתו החדשה אפשרה לו לקבל מידע מהמשטרה, שסייע לו בהמשך דרכו כרוצח. הוא חזר לרצוח חודש אחר שחרורו, והתמקד ברציחת נשים. הוא רצח נשים בגרמניה, צ'כוסלובקיה וארצות הברית. 

בסופו של דבר, משטרת אוסטריה החלה לחשוד בו, אך משטרת לוס אנג'לס, העיר שבה שהה באותו זמן, לא הצליחה למצוא הוכחות שקושרות אותו לרצח עובדות המין שנרצחו בתחומה. עד להעלאת החשדות, משטרת לוס אנג'לס אף נהגה לקחת את אונטרווגר, כעיתונאי, לסיורים באזורי פשע. המידע שקיבל בסיורים אלו עזר לו בהמשך.

בשנת 1992, אונטרווגר נתפס בפלורידה בעזרת מרשלים אמריקאים, במצוד בינלאומי, שערכה משטרת אוסטריה. המצוד עבר דרך מספר מדינות בכמה יבשות. אל אונטרווגר התלוותה במצוד חברתו, ביאנקה מארק.

מעריכים כי אונטרווגר רצח בין 12 ל-15 נשים. הוא התאבד בכלא, בשנת 1994, אחר שהורשע ברצח תשע נשים בין 1990 ל-1992.

ראו גם 
 ויין אדם פורד
 טד בנדי
המרטש מאטלנטה

הערות שוליים

רוצחים סדרתיים
סופרים אוסטרים
מחזאים אוסטרים
עיתונאים אוסטרים
משוררים אוסטרים
מתאבדים: סופרים
מתאבדים: משוררים
ילידי 1950
אוסטרים שנפטרו ב-1994